Generelt – Voces Academy
Udgivet den 23. oktober 2017 23. oktober 2017 af peter
Efter to succesfulde masterclass-dage i foråret gentager vi forløbet med fokus på at skrive vokalarrangementer, hvor Phillip Faber er instruktør. Sammen dykker vi ned i deltagernes egne arrangementer skrevet til lejligheden. Vi taler om harmonisering, stemmeføring, idiomatik, modulationer, stemmetyper, tekstlægning, intonation og notation og fokuserer på, hvordan man kan lave et arrangement for kor, der er velklingende og nemt at indstudere, men samtidig idérigt og med et personligt præg.
Deltagerne vælger selv en dansk sang fra enten højskolesangbogen eller salmebogen. Eksempelvis: Sov sødt, barnlille (Laub), Tunge, mørke natteskyer (Nielsen) Det var en lørdag aften (Folkemelodi) eller Jeg plukker fløjlsgræs (Knud Vad Thomsen). Hvis der er spørgsmål til sangvalg er man velkommen til at skrive til Phillip på phfa@dr.dk
Arrangementet skal laves for blandet kor SATB og kun divisi, hvor det giver mening.
4. november: deadline for tilmelding
20. november: deadline for aflevering af arrangement. Arrangementet sendes i PDF-format til Phillip på phfa@dr.dk
25. november kl. 10-16: masterclass-dag i København med Phillip. Her vil arrangementerne gennemgås, og deltagerne får gode råd til, hvordan de kan optimere arrangementerne til masterclass-dagen i januar.
13. januar kl. 10-16: masterclass-dag i København med Phillip og Voces Ensemble. Her vil satserne blive indstuderet og diskuteret med Voces Ensemble, som står til rådighed for afprøvning og eksperimenter med de nye vokalarrangementer.
Tilmelding senest 4. november til Christine Reuther på cfr@voces.dk
Udgivet den 31. august 2017 5. oktober 2017 af peter
Masterclass med Gabriel Faurés Requiem i en version for solister, kor, orgel og kammerensemble. Peter Hanke gennemgår forskellige arbejdsmetoder i oratorisk musik, og vi sammensætter kor, solister, orgel og kammerensemble stykke for stykke.
Som supplement til Faurés musik indeholder masterclassen værker af Jørgen Jersild og Niels la Cour.
Weekenden afsluttes med en koncert søndag 5. november kl. 16 med sangere fra Voces Ensemble og Voces Kammerkor akkompagneret af Daniel Bruun og et kammerorkester, dirigeret af Peter Hanke.
Fredag 15-18 – kor og klaver
Lørdag 10-16 – kor, orgel og kammerensemble
Søndag 13-15 – forprøve, koncert kl. 16
2500 kr. for aktiv deltagelse
1000 kr. for passiv deltagelse
Tilmelding ved henvendelse til Christine Reuther (cfr@voces.dk) senest 14. oktober.
British Choral Music with Neil Ferris, Copenhagen 28-29th Oct
Udgivet den 31. august 2017 18. oktober 2017 af peter
(click here for version in English)
Mød en af Londons mest inspirerende dirigenter – og oplev helt nye sider af britisk kormusik
Vi kender Britten, Elgar og Vaughan-Williams – men hvad med skønne korkomponister som Howells, Dove, Mealor, O’Regan og McDowall?
Den 27. – 29. oktober får vi besøg af BBC Symphony Chorus’ nye dirigent, Neil Ferris, som også leder det professionelle kammerkor Sonoro fra London. Neil introducerer highlights i britisk kormusik på en hel lørdag for korsangere – omkranset af en masterclass for dirigenter.
Repertoiredag – lørdag 28. oktober kl. 10-16
Sammen med Neil Ferris har vi valgt 25 spændende værker fra den engelske kortradition – både Tudor-music, Victorianske perler og helt frem til det 21. århundredes nye talenter i Storbritannien.
Syng med sangere fra Voces Ensemble, når vi udforsker de mange spændende korværker. Deltagelse i repertoiredagen vil helt indlysende give inspiration til repertoirevalg for danske korledere. Alle noder er inkluderet i prisen.
Voces Academy samarbejder med de britiske forlag om at udstille yderligere repertoire, og der vil være mulighed for at købe ind med rabat.
Pris for deltagelse i repertoiredagen: 350 kr. (inkl. noder)
Tilmelding ved henvendelse til Christine Reuther (cfr@voces.dk). Husk at angive om du kun tilmelder dig til repertoiredagen eller til både repertoiredagen og masterclassen.
Masterclass med Neil Ferris – søndag 29. oktober kl. 13-17
Neil er en efterspurgt lærer og har stor erfaring som dirigentpædagog – bl.a. en årrække som Head of Choral Activities ved Royal Welsh School of Music and Drama. Lær den engelske tradition at kende indefra og med fortolkninger af nyklassikerne i britisk kormusik.
Detaljeret repertoire foreligger omkring den 1. oktober.
Pris for deltagelse i masterclassen: 1500 kr. for aktiv deltagelse
800 kr. for observatører
Deltagere på masterclassen har adgang lørdag den 28. oktober. Derudover er der mulighed for at deltage i dirigentskolens undervisning med Neil Ferris som gæst fredag den 27. oktober fra 15-18.
Tilmelding ved henvendelse til Christine Reuther (cfr@voces.dk). Husk at angive om du kun tilmelder dig til masterclassen eller til både repertoiredagen og masterclassen.
Både masterclass og repertoiredagen foregår i Frihavnskirken (Willemoesgade 68, 2100 København Ø)
Café SYNG! Talentdag
Udgivet den 31. august 2017 1. september 2017 af peter
Fredag den 29. september er Voces Academy vært ved Café SYNG. Korcentret i Lutherkirken er åbent hele dagen. Kom og bliv inspireret og udforsk korlederens job!
10:30-14:30 – åben undervisning af Voces Academys dirigentstuderende. Alle er velkomne til at se, hvordan vores studerende arbejder med at blive dygtigere.
15-17 – fokus på talenter. Vi inviterer unge korsangere og musikstuderende til at komme og prøve kræfter med at dirigere et kor med professionelle sangere.
17-18 – vi afslutter dagen med fælles korsang, hvor alle har mulighed for at synge med i koret med professionelle sangere og prøve at dirigere.
– Alle er velkomne som observatører hele dagen
– eller overvære nogle af arrangementerne
– eller blot deltage i fællessangen og prøve at dirigere til slut.
– Tilmelding som observatør til hele dagen og/ deltager ved Café SYNG fra kl. 17 ved henvendelse til Christine Reuther (cfr@voces.dk).
– Er du ung korsanger eller musikstuderende og interesseret i at være deltager i vores talent-arrangement fra kl. 15-17? Skriv en ansøgning til os, hvor du kort forklarer din baggrund og motivation for at deltage. Ansøgningen sendes til Christine Reuther (cfr@voces.dk) senest 22. september.
Udgivet den 6. juni 2017 6. juni 2017 af peter
Den 10. juni afslutter Philip Jacobsen sit 2-årige forløb som studerende hos Voces Academy med en eksamen.
Deltagerne i det 2-årige kursus modtager individuelt tilrettelagt undervisning, der kulminerer i det sidste semester med en række særlige opgaver og afsluttes med en prøve med Voces Kammerkor og vurderes af en ekstern censor.
De studerende deltager med aktivt korarbejde i samarbejde med de øvrige dirigentstuderende i undervisningen. Læringsfilosofien hos Voces Academy bygger bl.a. på inddragelsen af ensemblets sangere, og således modtager alle studerende også feedback fra medstuderende og i masterclasses fra sangerne i Voces Kammerkor.
Den 10. juni vil der i forbindelse med Dirigent for en dag og afslutningen på forårssemestret blive afholdt en offentlig eksamen, hvor Philip skal indstudere to satser med Voces Kammerkor. Alle er velkomne til at overvære eksaminationen, som er starten på koncerten kl. 15:30. Læs mere om hele dagen, som foregår i Messiaskirken i Charlottenlund, her.
Philip Jacobsen er til daglig dirigent for Helsingør Kammerkor, Allegrokoret og Helikons sceniske kor og orkester:
“Min studietid hos Voces Academy har været en fantastisk rejse dybere ind i det korunivers, som jeg i forvejen befandt mig i, men kun kendte perifert. På min rejse ind i kordirigentens univers har hvert skridt gjort mig klogere på min egen vandring og givet mig mod på at afprøve nye stier. Gennem vandringen er jeg blevet rådet, guidet og hjulpet på vej, jeg har forsøgt at følge rådene og er blevet klogere på at navigere i korlandskabet. Jeg har haft følgeskab af trofaste dirigentkollegaer, som også har begivet sig ud på samme rejse. Parallelt har vi udforsket nye ruter, spejlet os i hinanden, udvekslet erfaringer og beriget hinanden med ideer, når vore veje har krydset hinanden. På vandringen er min oppakning gradvist blevet tungere, og jeg har måttet bære den mere omhyggeligt – den er blevet fyldt med nye værdifulde redskaber, som har hjulpet mig til at få øje på og kunne håndtere ukendte stier i korlandskabet. Pludseligt har jeg befundet mig i en situation, hvor jeg ikke længere er nødt til at følge den samme sti i tykt og tyndt men nemt og frit kan vælge mellem flere parallelle stier for at nå frem til mine mål. Glæden ved rejsen har været enorm og den bliver ikke mindre af, at de kor jeg til dagligt arbejder med også har været med på den lærerige rejse“
Udgivet den 23. januar 2017 27. januar 2017 af peter
Voces Academys sæsonprogram for 2017 er udkommet.
Se vores samlede program for undervisning, masterclasses, talentdage og optrædener her.
læs Peter Hankes velkomst til et nyt år med Voces Academy.
Det er en stor fornøjelse af kunne invitere dirigenter, sangere og publikum til en ny sæson med undervisning, masterclasses, talentudvikling og optrædener.
Kormusikken udvikler sig i Danmark, bl.a. med en voksende interesse fra tusindvis af børn og unge, der synger hver uge – og i landets mange kor, som er i gang med et langstrakt generationsskifte både blandt sangere og dirigenter. Dansk kormusik har brug for, at korlederne også udvikler sig for at realisere spændende repertoire, skabe klang og fælles musikalitet – og det er helt afgørende for de unge korsangeres fremtidige motivation, at dirigenterne er inspirerende og selv lader sig inspirere af andre.
I 2017 ønsker vi således at skabe flere samarbejdsprojekter og udvikle læringsformerne videre, bidrage til flere muligheder for korledere i Danmark og styrke de internationale relationer bl.a. ved at integrere aktiviteterne i Storbritannien yderligere.
Nyskabelserne i år er fokus på korarrangement med Phillip Faber, ensemblesang med professionelle sangere som mentorer og en gæsteinstruktør fra England, Neil Ferris, som vil præsentere britisk kormusik i efteråret.
Dirigentskolen og rækken af masterclasses har i løbet af de sidste år opnået en fin stabilitet med kombinationen af længerevarende kurser og korte, intense forløb, og i år bliver der både afslutningsprøver i juni og start på et nyt to-årigt kursus i efteråret. Sommermasterclassen, som i 2010 var det historiske startskud til Voces Academys dirigentskole, finder i år sted i samarbejde med Worcester Cathedral i England.
Voces Ensemble og Voces Kammerkor vil markere sig stærkere i 2017 – bl.a. med workshops og koncerter og en ny runde med inspiration fra professionelle stemmer takket være økonomisk støtte fra Dansk Korforbund. I efteråret indgår korenes sangere og assisterende dirigenter i et mentorprogram for korledere, som vi vil eksperimentere med i de nye læringsformer.
I 2017 indgår Voces Academy i flere samarbejdsrelationer i korlivet, bl.a. med fælles ansøgninger om økonomisk støtte, der er blevet godt modtaget af Statens Kunstfond og etableringen af en ny, landsdækkende lancering af kursustilbud på korlederkurser.dk. – alt i alt en stærkere formidling og organisering af læringstilbud og uddannelser.
Tak til bestyrelsen, bidragsydere og støttegivere samt alle, der arbejder for, at Voces Academy kan trives.
Dirigentundervisning – åben for nye studerende
Udgivet den 28. november 2016 30. november 2016 af peter
Vi har lige nu plads til en eller to ekstra tilmeldinger til forårets dirigentundervisning.
De studerende ved Voces Academy deltager i holdundervisning, masterclasses og koncerter. I foråret 2017 vil der være fem halve dages undervisning og adgang til tre masterclasses. Koncerter og workshops sker i samarbejde med Voces Kammerkor.
Studierne ved Voces Academy sker på to måder – enten ved deltagelse i et semester eller ved at søge optagelse på det 2-årige forløb, der afsluttes med en række prøver.
Der er i øjeblikket seks dirigenter på holdet: Solveig Bach Tofft, Merete Wendler, Morten Bunk, Morten Bech, Jeppe Rønnow og Philip Jakobsen.
Pris pr. semester: 6.000 kr.
Flere informationer om dirigentundervisningen hos Voces Academy kan findes her.
Hvis du er interesseret, vil vi gerne høre fra dig senest d. 20. december ved henvendelse til koordinator Christine Reuther (cfr@voces.dk)
Du er også velkommen til at rette spørgsmål til underviser Peter Hanke (ph@voces.dk)
Solveig Bach Tofft, organist og korleder i Emdrup kirke, studerende ved Voces Academy:
Som studerende ved Voces Academy bliver jeg gradvist bygget op både fagligt og personligt som kordirigent. I et trygt læringsmiljø i en mindre gruppe prøver vi nye udfordringer af og bliver klædt på til de større masterclasses, hvor vi har et kompetent kor til rådighed. Alt sammen for at vi kan blive bedre ledere i vores lokale korarbejde.
Fælleskoncert i Frihavnskirken 13. november
Udgivet den 20. oktober 2016 20. oktober 2016 af peter
Søndag d. 13. november optræder det engelske kor Evoke, som samarbejder med Voces Academy UK – sammen med Vokalensemblet Dekorum (tidligere Voces Kammerkor), der er vokset ud af Voces Academys arbejde med unge korsangere – og Frihavnskirkens Pigekor ved en fælleskoncert i Frihavnskirken.
Voces Academy har i længere tid holdt til i Rosenvænget Sogn på Østerbro, og samarbejdet med de mange kor, der holder til i Rosenvænget Sogns Korcenter, bliver stærkere. I samarbejdet vil vi gerne udforske mulighederne i korcentret for fælles præsentationer og samarbejde om koncerter, tiltrække nyt publikum og lære hinandens musikudøvelse bedre at kende. De tre kor ved koncerten præsenterer hver deres individuelle program, optræder i fælles formationer og viser flere måder at integrere publikum og udøvende.
Evoke er et dynamisk vokalensemble med et varieret repertoire for kor acapella. Gruppen af sangere, som har hjemme i det centrale London, blev stiftet i april 2016 med en innovativ og erfaren dirigent, Victoria Ely i spidsen. Victoria arbejder også med at opbygge Voces Academy i Storbritannien.
Evoke lægger vægt på musikerskabet hos den enkelte sanger og stræber efter at skabe et modent og delikat vokalarbejde i flere forskellige stilarter. Sangerne opfordres til at kende musikken godt og grundigt og opnå frihed og høj ydeevne samtidigt. Evokes repertoireprofil og koncertpræsentationer udfordrer gerne de traditionelle opdelinger af kormusikkens grænser og udtryk.
Korets sangere har varieret musikalsk baggrund – alle med enestående musikalitet tilfælles og god nodelæsningstræning: instrumentalister, choral scholars, singer-songwriters og endda syngende skuespillere!
I 2014-15 begyndte denne sangergruppe sit samarbejde under navnet Voces Kammerkor med Bo Asger Kristensen som dirigent – integreret i Voces Academys arbejde med optrædener, masterclasses og talentudvikling. Et af de vigtige formål for Voces Academy er at stimulere nye ensembler og dirigenter, og Vokalensemblet Dekorum er et meget fint eksempel på denne bestræbelse.
Fra november 2016 vokser Vokalensemblet Dekorum ud af rollen som Voces Kammerkor og står på egne ben med egen repertoireprofil og koncertaktivitet.
Vokalensemblet Dekorum gør en dyd ud af at påtage sig en skabende rolle i det danske korliv, der bidrager aktivt til en levende og dynamisk tradition. Derfor har koret bestilt et værk for klaversolist og kor af komponist og pianist Ulrik Vesti, som skal uropføres i Frihavnskirken i Rosenvænget Sogn d. 26. januar 2017. Derudover skal Vokalensemblet Dekorum i sommeren 2017 på danmarksturné med et program bestående af danske folkesange og folkeviser i nye arrangementer af sanger og komponist Lise Kroner.
Frihavnskirkens Pigekor
Frihavnskirkens Pigekor synger et bredt repertoire, der spænder fra klassiske korsatser og salmer til musicals, popmusik, stomp og gospel. Marlene Lolikke er dirigent for hele korskolen i Rosenvænget Sogn.
Koret deltager i korstævner, synger koncerter og synger til udvalgte gudstjenester. Frihavnskirkens Pigekor har medvirket i et juleprojekt med rockmusikeren Tobias Trier, hvor de var med til at uropføre hans seks julesange og de har uropført værket Lyset i mørket, som var ny klassik julemusik af Flemming Chr. Hansen. De har lavet koncert med børneorkestret Lige i øret, som er en blanding af sang, dans og stomp og de har optaget en jubilæums-CD med Østerbro Pigekor.
Hvor: Frihavnskirken (Willemoesgade 68, 2100 København Ø)
Hvornår: Søndag d. 13. november kl. 15:00